L'Eliana celebra la seua tercera Mesa de Coordinació contra la Violència de Gènere
05 de desembre de 2024

• L'Ajuntament acull aquesta reunió que treballa per a millorar l'atenció a les víctimes.

L'Eliana ha celebrat aquest dimarts, 3 de desembre, la tercera Mesa de Coordinació contra la Violència de Gènere en la qual estan representats tots els àmbits implicats en la lluita contra aquesta xacra social en la localitat i l'objectiu de la qual és millorar l'organització de les actuacions en aquesta matèria, oferint una atenció de qualitat a les dones elianeres.

La Mesa va estar presidida per l'alcalde, Salva Torrent, i va comptar amb l'assistència de la regidora de Polítiques d'Igualtat, Marta Andrés, la regidora de Polítiques Socials, Isabel Montaner, i el regidor de Seguretat Ciutadana, Kike Martínez. “Us encoratgem a continuar treballant conjuntament per a avançar cap a una societat més igualitària, justa i lliure de violència de gènere. Gràcies pel vostre compromís i per sumar esforços en aquesta causa tan necessària”, va declarar Torrent en les seues paraules de benvinguda.

Aquesta taula interdisciplinària es duu a terme en el marc de l'IV Protocol de col·laboració i coordinació entre les forces i cossos de seguretat de l'Estat i els cossos de policia local per a la protecció de les víctimes de violència domèstica i de gènere, signat el 2006 per la Federació Espanyola de Municipis i Províncies i el Ministeri de l'Interior.

En ella va ser present l'Equip Municipal contra la Violència de Gènere, domèstica i menors de l'Ajuntament, la Unitat contra la violència de gènere de la Delegació de Govern, Policia Local de l'Eliana, Guàrdia Civil de la Pobla de Vallbona, l'Oficina d'Atenció a Víctimes del Delicte de Llíria, el Centre Dona 24 Hores i el Centre de Salut de l'Eliana.

Les diferents entitats van posar en comú el treball que estan realitzant en aquesta matèria, analitzant la situació actual en la localitat, així com les necessitats detectades i propostes per a una millor coordinació dels serveis existents, destacant la bona connexió i treball conjunt, entre els i les professionals implicats. Com a conclusió destaca la necessitat que, des de les institucions i des de cada àmbit de la societat, es treballe de manera conjunta per a erradicar aquesta xacra social.

“Aquesta taula de treball posa de manifest la ferma voluntat de l'Ajuntament de combatre aquest problema i protegir i acompanyar a totes les víctimes de violència de gènere”, ha conclòs el primer edil.